ROZHODNUTIE KOMISIE
z 23. apríla 2007,
ktorým sa mení a dopĺňa rozhodnutie 2004/210/ES, ktorým sa zriaďujú vedecké výbory v oblasti bezpečnosti spotrebiteľov, zdravia obyvateľstva a životného prostredia
(Text s významom pre EHP)
(2007/263/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej články 152 a 153,
keďže:
(1)
V rozhodnutí Komisie 2004/210/ES (1) sa ustanovuje zriadenie Vedeckého výboru pre spotrebné výrobky (VVSV), Vedeckého výboru pre zdravotné a environmentálne riziká (VVZER) a Vedeckého výboru pre vznikajúce a novoidentifikované zdravotné riziká (VVVNIZR) („vedecké výbory“). Vedecké výbory sú zložené z členov vymenovaných Komisiou.
(2)
Podľa článku 7 ods. 1 uvedeného rozhodnutia funkčné obdobie členov vedeckých výborov je obmedzené na tri roky a funkčné obdobie súčasných členov sa končí 24. Júla 2007.
(3)
V priebehu nasledujúcich dvoch rokov sa očakávajú nové vývojové trendy, ktoré značne ovplyvnia potrebu Komisie získať vedecké odporúčania v oblasti hodnotenia rizík a dôsledok budú mať aj na štruktúru a kompetencie vedeckých výborov. Zriadenie Európskej chemickej agentúry v roku 2008 (ECHA), implementácia registrácie, hodnotenia, autorizácie a obmedzovania chemických látok (REACH) na základe nariadenia Európskeho parlamentu a Rady (ES) č. 1907/2006 (2) budú obzvlášť vyžadovať novú definíciu úloh VVZER.
(4)
S cieľom získať lepšiu predstavu o budúcich úlohách vedeckých výborov a pripraviť sa na štruktúru a zloženie vedeckých odporúčaní lepšie prispôsobených potrebám budúcnosti a zároveň aj kvôli zabezpečeniu potrebných vedeckých odporúčaní až do zriadenia ECHA je vhodné za výnimočných okolností povoliť predĺženie funkčného obdobia členov vedeckých výborov na obdobie nepresahujúce 18 mesiacov.
(5)
Navyše, ak žiadny z členov na rezervnom zozname nemá potrebnú expertízu, je takisto vhodné poskytnúť možnosť vymenovať nových členov vedeckých výborov po uverejnení výzvy na prejavenie záujmu.
(6)
Z hľadiska prevádzkových skúseností a s cieľom pokryť bezprostredné potreby je naliehavé zvýšiť počet členov VVVNIZR.
(7)
Rozhodnutie 2004/210/ES by sa preto malo zodpovedajúcim spôsobom zmeniť a doplniť,
ROZHODLA TAKTO:
Jediný článok
Rozhodnutie 2004/210/ES sa mení a dopĺňa takto:
1.
V článku 3 ods. 2 sa prvá veta nahrádza takto:
„VVVNIZR sa skladá najviac zo 17 členov“.
2.
Článok 7 sa nahrádza takto:
„Článok 7
Funkčné obdobie
1. Členovia sa vymenujú do vedeckých výborov na funkčné obdobie troch rokov a nemôžu vykonávať svoju funkciu viac ako tri po sebe nasledujúce funkčné obdobia. Za výnimočných okolností môže Komisia na účely zabezpečenia kontinuity expertízy predĺžiť funkčné obdobie členov vedeckých výborov na obdobie nepresahujúce 18 mesiacov.
Členovia zostávajú vo funkcii, pokiaľ nebudú nahradení alebo pokiaľ sa ich vymenovanie neobnoví.
Členovia, ktorí práve ukončili tri po sebe nasledujúce funkčné obdoba vo vedeckom výbore, sú oprávnení na členstvo v inom vedeckom výbore.
2. Ak sa zistí, že člen sa nezúčastňuje práce vo vedeckom výbore alebo si želá odstúpiť, Komisia môže ukončiť jeho členstvo a vymenovať náhradníka buď z rezervného zoznamu ustanoveného článkom 4, alebo môže v opodstatnených prípadoch vymenovať náhradníka prostredníctvom výzvy na prejavenie záujmu.“
V Bruseli 23. apríla 2007